Woord: roskamArgieffoto (Foto: saralcassidy/Pixabay) Woord: roskam Betekenis: 1 (veral t.o.v. perde) Afborsel en met ‘n ysterkam versorg: Die elande word elke dag geroskam en rondgelei (Landbouweekblad, 5 Oktober 1965, 25). ‘n String waens kom aan, getrek deur spanne geroskamde perde (M. Kuttel in B. Biermann: Rooiwyn, 1971, 154). 2 Streng teregwys: Iemand roskam oor sy gedrag. Waar kom dit vandaan? Uit Nederlands roskammen, ‘n samestelling van ros en kam, met ros wat “perd” beteken. Ros vir ŉ perd is verouderd in Afrikaans, maar ros kom nog voor in roskam en strydros. Hierdie interessante brokkie is aan Maroela Media se Taaltoffie verskaf deur die Woordeboek van die Afrikaanse Taal. Ondersteun gerus hulle Borg ‘n Woord-projek.